BOLIGFORENINGEN MALTEVANG

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

8. januar 2025

Referat af bestyrelsesmøde den 7. januar 2025 kl. 19

Til stede: S34, S40, S42, M7, M11 (kasserer, referent)

Mødet havde følgende dagsorden:

1. Valg af referent
2. Gennemgang af økonomi (år til dato udsendt før mødet)
3. Behandling af svar fra G/F Dyrehavevej 52-66
4. Eventuelt

**Ad 1.** M11 blev valgt til referent.

**Ad 2.** Bestyrelsen tog år til dato til og med den 7. januar 2025 til efterretning.

**Ad 3.** Bestyrelsen havde den 12. december 2024 skrevet til G/F Dyrehavevej 52-66 for at høre, om vi i fællesskab skulle gennemgå vores fælles hæk med henblik på at få sat hækplanter, hvor hækken er blevet lidt tynd på grund af udgåede planter. Baggrunden var også, at der synes at være etableret et nyt gennemgangshul i hækken.

Bestyrelsen havde den 18. december 2024 modtaget svar fra G/F Dyrehavevej 52-66, som slutter: ”Det er tydeligt, at den primære grund til at hækken generelt er i dårlig stand er, at I ikke beskærer de store træer og derfor hænger der grene lavt ind over hækken. Jeg [formand] mener ikke, at det giver nogen mening at plante nye hækplanter før I beskærer de store træer på jeres gangsti. Jeg foreslår at dette vil være det første naturlige skridt.”

Bestyrelsen besluttede at rette henvendelse til UC Træpleje, som stod for beskæring af alleen i december 2022, for at få en professionel vurdering af, om yderligere beskæring skulle være nødvendig, og om dette ville gøre en forskel i forhold til hækken.

Som det også er blevet meddelt generalforsamlingen, var meldingen fra UC Træpleje i december 2022, at alleen bør efterses/beskæres hvert tredje til femte år. Da udgift til beskæring skal godkendes af generalforsamlingen, og da beskæring af alleen i henhold til naturbeskyttelsesloven bør ske i vintertiden, vil en beskæring tidligst kunne blive aktuel i vinteren 2025-2026. Kontakt til UC Træpleje nu passer derfor ind i bestyrelsens forberedelse af generalforsamlingen i maj-juni 2025.

**Ad 4.** Frem mod generalforsamlingen undersøges det fortsat, om det med det nuværende domæne er muligt at opdele vores hjemmeside i en åben og en lukket del og med hvilken udgift.

Den formelle del af mødet sluttede kl. 20:00.